Source: https://www.socpoist.sk/488/1211s?prm2=1450&sword=&insurance_kind=205&target_group=0&life_sit=0&kriterium=all&page=1
Timestamp: 2019-07-20 17:53:28+00:00
Document Index: 10101695

Matched Legal Cases: ['§ 12', 'súd ', 'súd ', '§ 102', '§ 103', '§ 128']

10.03.2006 | Garančné poistenie	| Zamestnanec
Platil som si garančné poistenie, na zamestnávateľa však doteraz nebol vyhlásený konkurz. Ako mám postupovať, aby som získal nárok na dávku garančného poistenia?
Základnou podmienkou vzniku nároku na dávku garančného poistenia je platobná neschopnosť zamestnávateľa. V zmysle § 12 zákona o sociálnom poistení je zamestnávateľ platobne neschopný, ak súd rozhodol o vyhlásení konkurzu alebo zamietol návrh na vyhlásenie konkurzu pre nedostatok majetku. Za deň vzniku platobnej neschopnosti zamestnávateľa sa považuje deň vydania uznesenia súdu o vyhlásení konkurzu alebo deň vydania uznesenia súdu, ktorým súd zamietol návrh na vyhlásenie konkurzu pre nedostatok majetku.
V ustanoveniach § 102 zákona o sociálnom poistení sú taxatívne uvedené nároky zamestnanca, ktoré môžu byť uspokojené dávkou garančného poistenia. V zmysle § 103 ods. 2 zákona o sociálnom poistení, dávka garančného poistenia sa poskytuje najviac v rozsahu troch mesiacov z posledných 18 mesiacov trvania pracovného pomeru predchádzajúcich začiatku platobnej neschopnosti zamestnávateľa alebo dňu skončenia pracovného pomeru z dôvodu platobnej neschopnosti zamestnávateľa. Ak doteraz nebol vyhlásený alebo zmietnutý návrh na vyhlásenie konkurzu, teda nebola preukázaná platobná neschopnosť na účely zákona o sociálnom poistení, nie je možné uspokojiť vaše neuspokojené mzdové nároky z garančného poistenia.
Upozorňujeme, že zamestnanec neplatí poistné na garančné poistenie. V zmysle § 128 ods. 9 zákona o sociálnom poistení, poistné na garančné poistenie platí zamestnávateľ, ktorý je povinne garančne poistený.